Zbirali denar za letovanje otrok s posebnimi potrebami
Z vstopnino so zbrali 2.200 evrov in jo namenili OŠ Ane Gale
V sevniški Kulturni dvorani je Rotary klub Sevnica pripravil dobrodelni koncert, ki so ga naslovili »Imeti rad«. Pobrano vstopnino bodo v celoti  namenili za letovanje otrok s posebnimi potrebami, ki obiskujejo Osnovo šolo Ane Gale v Sevnici.

»Dobrodelnost ali dobra dela lahko ljudje izkazujemo na zelo različne, tudi precej preproste načine. Ko bližnjemu namenimo nasmeh, ki nas pravzaprav nič ne stane, ga obdarujemo z dobro energijo. Stisk roke, prijaznost, spoštovanje … imajo podoben učinek.« S temi besedami je povezovalka Tanja Žibert pričela dobrodelni koncert, ki je privabil številne obiskovalce.

Na koncertu, ki ga je v prepolni dvorani kulturnega doma v Sevnici, pripravil Rotary klub Sevnica, so nastopili: Godba Sevnica, pod vodstvom dirigenta Matica Nejca Kreče,  dekliška vokalna skupina Amabile, ki jih je na klaviaturah spremljal Benjamin Lipovšek, kvartet Jarica in glasbena skupina Gemaj, kot gostja večera pa Nuša Derenda.

Sevniški Rotarijci, katerim zdaj predseduje Alojz Tuhtar in štejejo 19 članov, klub pa je bil ustanovljen leta 2009, so se organizacije te dobrodelne prireditve lotil zato, da bi pomagal Osnovni šoli Ane Gale iz Sevnice. V njej bodo vsa zbrana sredstva, z vstopnino so zbrali 2.200 evrov, namenili za letovanje otrok s posebnimi potrebami, ki obiskujejo to šolo. Sevniški člani Rotary kluba so že večkrat pripravili dobrodelne akcije za letovanje otrok in zagotovo tudi ta ni zadnja. Simboličen ček je na prireditvi prejel ravnatelj te šole Branko Teraš.
Prireditve se je udeležil tudi Dejan Mijovič, nekdanji rokometaš in fotograf, ki je tudi sam leta 2010 doživel nesrečo, saj je zaradi padca ohromel in pristal na invalidskem vozičku. Zdaj je v nekaj letih tako napredoval, da hodi že sam, brez bergel. Na osnovni šoli Ane Gale pa je pripravil projekt, v katerem sodelujejo tudi učenci te šole. Tako je nastala serija fotografij, ki na povsem svojevrsten način prikazujejo svet, v katerem živijo otroci s posebnimi potrebami. Gre za fotografski projekt s podporo mednarodne organizacije, ki spodbuja fotografsko dejavnost med paraplegiki. Zato bo v juniju na šoli pripravil fotografsko razstavo, del nastalih fotografij pa je prikazal tudi na dobrodelnem koncertu.
Rotarijci pa so ob zaključku koncerta vse predstavnice nežnejšega spola obdarili še s cvetlicami, ki jih je prispevala cvetličarna Zelena Pika.

